དེ་ཡང་རི་མཐོ་ས་གཙང་གི་གནས་མཆོགགངས་རི་ཆུ་ཤེལ་གྱི་ཕྲེང་བ་ལྟ་བུའི་མུ་ཁྱུད་ཀྱིས་མཛེས་པར་བསྐོར་ཅིང་།འཇིག་རྟེན་འདིའི་དག་ཞིང་གཅིག་པུ་རུ་འབོད་པའི་བསིལ་ལྡན་ལྗོངས་ཀྱི་ཁོར་ཡུག་ལ།ཡ་ཐོག་གདོད་མ་ནས་བདག་ཏུ་བཟུང་ཞིང་གནས་དེ་ནས་འཚོ་སྡོད་བྱས་ཏེ་འོང་བའི་ཐུ་བྷོད་བཙན་པོའི་རྒྱལ་ཁབ་ཅེས་གྲགས་སྙན་གཡུ་འབྲུག་གི་ལྡིར་སྒྲ་གཅིག་གིས་ཤར་ཕྱོགས་ཡ་གླིང་གི་ཁོར་ཡུག་ལ་བག་ཡོད་བྱིན་མྱོང་བའི་མི་རིགས་ཤིག་ལ།དར་རྒུད་ཀྱི་ལོ་རྒྱུས་ཁྲི་སྟོང་མང་པོའི་ཀྱག་ཀྱོག་གི་རི་མོ་དོད་པའི་ནང་གསེས།ཆོས་སྲིད་རིག་གནས་དང་བཅས་པར་ཆེས་ཉེས་རྒུད་ཚབས་ཆེ་བ།དུས་རབས་ཉི་ཤུ་པའི་ལོ་རབས་དྲུག་ཅུའི་རིག་གསར་ཞེས་པའི་དྲག་རླུང་དམར་པོ་ཞིག་གཡུག་ཐེངས་གཅིག་གིས་བསིལ་ལྡན་ལྗོངས་ཀྱི་སྣོད་བཅུད་རིག་གནས་དང་བཅས་པ་ཚ་བཅུན་ན་བཅུན་གྱི་དུས་སྐབས་དེར།བཙན་པོའི་རིགས་སྲས་དང་དཔའ་བོའི་གདུང་འཚོབ་ཏུ་གྱུར་ཅིང་།བྱང་འཕགས་ཀྱི་དེ་ཉིད་ཁོང་ནས་རྒྱས་པས།སེམས་དཔའ་བ་མ་གཏོགས་རྒྱུད་ཞུམ་པ་མེད་པའི་སྐྱེས་ཆེན་དམ་པ།ཐུགས་སྤོབས་རྡོ་རྗེ་བརྟན་པོའི་དཔུང་བ་སྟོབས་སུ་རྫོགས་ཤིང་།ལྷག་བསམ་ཉི་ཟླ་དཀར་པོའི་འོད་སྣང་ཕྱོགས་བརྒྱར་འགྱེད་པ་ལ་མངའ་དབང་འབྱོར་བའི་མཚུངས་བྲལ་བཤེས་གཉེན་དམ་པ།རྗེ་དམུ་དགེ་བསམ་གཏན་རྒྱ་མཚོ་མི་འཇིགས་དབྱངས་ཅན་དགྱེས་པའི་རྡོ་རྗེ་ཁྱེད་ཀྱིས་དུས་ཀྱི་ཚ་རླབས་དང་།ལོག་སྤྱོད་ཀྱི་གནོན་ཤུགས་གང་ལ་དབུ་མ་བསྒུར་རྒྱུད་མ་ཞུམ་པར།ཐུགས་དྲང་སྲོང་གི་བདེན་པའི་དམ་བཅའ་གཞི་ནས་མ་ལྷོད་པར་གདོང་དམར་བོད་ཀྱི་ཆོས་རིག་སྤྱི་དང་ལྷག་པར་དུ།མི་རིགས་ཀྱི་བླ་སྲོག་གི་ངོ་བོ་ཡི་གེའི་རིག་པ་ལ་གནད་བསྡུས་ཀྱི་གོད་ཆག་བསམ་ཡུལ་ལས་འདས་པའི་ཚ་དབལ་གཟས་པར་གདོང་གཏད།ཐུགས་རིག་ཆུ་ཀློང་རྣམ་པར་རོལ་བའི་ཏིང་ངེ་འཛིན་གྱི་འཕྲུལ་འཁོར་བཀོལ་ནས།དབྱངས་གསལ་སོ་བཞིའི་མེ་ཏོག་གི་མཛེས་ཞལ་ཉེན་ཁ་ལས་སྐྱོབ་པའི་ལེགས་བཤད་གདུང་སེལ་བདུད་རྩིའི་ཀློང་ཆེན་རྨ་མེད་ཡང་དག་གི་རྒྱུན་བཟང་བསྩལ་བའི་བཀའ་དྲིན་ནི་བོད་ཆེན་པོའི་མི་བུ་མགོ་བོ་གནམ་སྟོན་ཡོངས་ཀྱིས་བརྗེད་མི་རུང་བའི་དོན་གལ་ཆེན་པོ་ཞིག་ཡིན་པ་བཤད་ཅི་དགོས།དེ་ལས་ཀྱང་འདིར་ཆེད་དུ་བཀའ་དྲིན་བརྗོད་མཐའ་བྲལ་བ་ཞིག་གླེང་རྒྱུ་ཡོད་པ་གང་ཞེ་ན།དེ་ཡང་བོད་རྒྱལ་ཁབ་ཆེན་པོ་སིལ་བུར་འཐོར་ཏེ་ཕྱོགས་ཡོངས་ནས་མངའ་ཐང་ཉམས་ཤིང་སྟོབས་ཤུགས་ཟད།ལྷག་པར་ཡིག་ཐོག་ལོ་རྒྱུས་ལ་བར་རྒུད་ཆེན་པོ་བྱུང་བའི་དབང་གིས།དཔེར་ན།བོད་མི་རླབས་ཆེན་འཕགས་བོད་ལ་གྲགས་ཆེ་བའི་སློབ་དཔོན་ཙ་མི་སངས་རྒྱས་དང་།གཞན་ཁམས་ཀྱི་མཁས་ཆེན་སེ་བཙུན་གཞོན་ནུ་དབང་ཕྱུག་ལྟ་བུ་ངོམ་རིན་དང་བཤད་རིན་ཡོད་པའི་མི་སྣ་སྐྱེས་ཆེན་མང་པོ་ལོ་རྒྱུས་ནས་དཔྱད་ཡུལ་དུ་བོར་སོང་བ་ལྟར།རབ་བྱུང་དང་པོའི་སྟོད་ཡས་མས་སུ་བྱུང་བའི་བོད་ཀྱི་དཔའ་བོའི་མི་སྣ་གླིང་རྗེ་གེ་སར་རྒྱལ་པོ་ཞེས།རྒྱལ་གཅེས་གཅིག་གྱུར་ཀྱི་བསམ་བློ་ཅན་ཞིག་མདོ་ཁམས་སྡེ་དགེ་ནས་འཁྲུངས་ཤིང་རྨ་རྫ་འབྲི་གསུམ་གྱི་ས་ཁོངས་བདག་ཏུ་བཟུང་སྟེ།བཙན་པོའི་རྒྱལ་རྒྱུད་ལ་ངོ་ལོག་པའི་མི་བསྲུན་བདུག་པ་ཅན་དག་ཚར་བཅད་ཅིང་ནང་ཁུལ་ཞོད་འཇགས་ལ་བཏང་བས།བོད་ཡུལ་བསྟོད་སྨད་བར་གསུམ་ལ་མཛད་པ་འཕྲིན་ལས་ཀྱི་ཟེར་སྣང་རྒྱས།ཁོར་ཡུག་ན་བསིལ་ལྡན་དག་པའི་ཞིང་གི་སྣོད་བཅུད་ལ་ཟ་ཧམ་མེ་དཔུང་ལྟར་འབར་བའི་ཁྱིམ་མཚེས་མ་རུང་བ་དག་ལ་ཡང་དཔའ་དང་དཔུང་བའི་གཟིལ་ཤུགས་ཀྱིས་བག་ཡོད་བྱིན་ཅིང་།དུས་རབས་བཅུ་གཅིག་པའི་གོམ་འགྲོས་དང་འགྲོགས་གླིང་གེ་སར་ཞེས་དཔའ་མཛངས་བརྟུལ་ཕོད་ཀྱི་གྲགས་སྙན་རི་བོ་ཧི་མ་ལའི་རྩེ་མོར་འཕྱུར་བ་ཞིག་བྱུང་བར་མ་ཟད།ཡབ་མེས་གོང་མ་ཚོའི་མི་ཆོས་རིང་ལུགས་ཀྱི་སྲོག་རྩ་ཡ་རབས་གོམས་སྲོལ་དང་།མི་རིགས་ཀྱི་ངག་རིག་སྒྱུ་རྩལ་དང་འབྲེལ་བའི་གཏམ་དཔེ་ཤགས་འགྱེད།མི་རིགས་ཀྱི་དམག་དོན་རིག་པ་དང་འབྲེལ་བའི་ཕོ་རྩལ་སྣ་དགུ་དང་།རུ་བཀོད་མཚོན་བསྒྲིགས།མི་རིགས་ཀྱི་དཔལ་འབྱོར་རིག་པ་དང་འབྲེལ་བའི་ཕྱི་ནོར་ནང་འདྲེན།མི་རིགས་ཀྱི་ནང་བསྟན་ཆོས་ལུགས་ཀྱི་བླ་སྲོག་སྒོམ་སྒྲུབ་ཉམས་ལེན་མཐར་འཁྱོལ་མཛད་ཚུལ་སོགས་རླབས་ཆེན་གྱི་མཛད་རྗེས་ཤིན་ཏུ་བདོ་ན་ཡང་།བོད་ཀྱི་ཆོས་འབྱུང་དང་ལོ་རྒྱུས་འབྲི་མཁན་ཕལ་མོ་ཆེས་གླིང་རྗེ་གེ་སར་གྱི་ལོ་རྒྱུས་མི་རིགས་རང་གི་ལོ་རྒྱུས་ཀྱི་དཀྱུས་སུ་འགོད་ཐུབ་པ་ལྟ་ཅི།ཐ་ན་ལོ་རྒྱུས་དངོས་ཀྱི་ས་བོན་ཅུང་ཙམ་རེ་མཆིས་པ་དག་ཀྱང་ནང་ཕན་ཚུན་ཕྲག་དོག་དང་།མདོ་དབུས་ཁམས་རྩོད་ཀྱི་ཕྱོགས་རིས།གྲུབ་མཐའ་ཕྱོགས་འཛིན་གྱི་བསམ་བློའི་དུག་ཤུགས་སོགས་རྒྱུ་དང་རྐྱེན་མང་པོའི་གནོན་ཤུགས་ཀྱི་རྣོ་འཐབ་བར་ནས་གླིང་གེ་སར་གྱི་དོན་དངོས་ལོ་རྒྱུས་ལ་ལྷ་འདྲེ་ཁ་འཁྱེར་བ་དང་།ཆོས་མིན་དམག་ཇག་གི་ལོ་རྒྱུས་སོགས་ཀྱི་གོས་ནག་རབ་དང་རིམ་པ་ཞིག་གཡོགས་ཏེ་ལོ་རྒྱུས་ནས་རྒྱང་ཕུད་དང་ནག་སུབ་ལ་གཏོང་ཅི་ཐུབ་བྱས་པས།རླངས་ཚང་གི་རུས་རྒྱུད་པོ་ཏི་ལ་རྒྱབ་རྟེན་ནས་གླིང་གེ་སར་ལ་དགའ་ཁ་འཁྱེར་མཁན་དང་བརྩེ་གདུང་ཟབ་མཁན་རེ་ཟུང་མཆིས་ན་ཡང་།ཁོ་ཚོས་ཀྱང་ཆབ་སྲིད་ཀྱི་རྒྱབ་ལྗོངས་རྫོང་མཐུག་པའི་གྲུབ་མཐའ་བཙན་པོ་དག་གིས་གླིང་རྒྱལ་པོའི་ལོ་རྒྱུས་ལ་སྤྲད་པའི་གནོན་ཤུགས་གཡོན་ཕྱོགས་འོག་ནས་མགོ་བོ་འགྱོགས་མ་ཐུབ་པར།གླིང་གེ་སར་མི་མིན་རྟོག་བདག་ལ་གླན་ཅིང་།མཛད་པ་ལོ་རྒྱུས་དངོས་མ་ཡང་འུད་བཟོས་ལྷ་སྒྲུང་ལ་བསྟིམས་དང་སྟིམ་བཞིན་པའི་གོ་སྐབས་དང་བསྟུན།མི་རིགས་གཞན་གྱི་མགོ་བདེ་ཚོས་ཀྱང་གླིང་གེ་སར་དངོས་བྱུང་ལོ་རྒྱུས་ལ་གཞི་བཅས་པའི་རྟོགས་བརྗོད་རྩོམ་སྒྲུང་རིགས་ཕྱི་འཁྱེར་དང་།ཐ་ན་གེ་སར་ཞེས་པའི་མཚན་གྱི་རྣམ་གྲངས་ཡན་ཆོད་ཁོ་བ་ཚོའི་སྒེར་གྱི་དཔེ་སྒྲོམ་དུ་མངོན་འཕྲོག་རྐུ་འཁྱེར་གྱི་ལག་མགོ་ཅི་རིགས་པ་འགུལ་བ་དང་།གླིང་གེ་སར་ནི་རྒྱའི་ཀོན་ཡུན་ཁྲང་ཡིན་པ་འདྲ་སོགས་གང་འདོད་འདོད་རྫུན་འུར་བསྒྲགས།སུམ་པ་མཁན་པོ་སོགས་ལོ་རྒྱུས་ལ་ཕྱིར་གཟིགས་གནང་ཤེས་པའི་སྨྱུག་ཐོགས་པ་ལ་ཤས་ཀྱིས་གླིང་གེ་སར་སྐོར་ལ་བསམ་བློ་ཅུང་འཁོར་ཏེ་ལོ་རྒྱུས་ཀྱི་དཔྱད་སྣེ་ཙམ་བཏོན་མྱོང་ན་ཡང་།མཁས་དབང་དགེ་འདུན་ཆོས་འཕེལ་ལ་བོད་སིལ་འཐོར་རྗེས་ཀྱི་ལོ་རྒྱུས་བརྗོད་ལོང་མ་བྱུང་།ཞྭ་སྒབ་པ་དབང་ཕྱུག་བདེ་ལྡན་གླིང་གེ་སར་གླེང་སྐབས་མགོ་ཡོམ་འཁོར་ཏེ་བརྗོད་བྱའི་གནད་མ་ཟིན།དེའི་ཕྱིས་ཀྱི་ལོ་རྒྱུས་དང་དཔྱད་གཏམ་སྨྲ་འོ་སྐད་པ་འགའ་ཞིག་ལ་ཆབ་སྲིད་དང་གྲུབ་མཐའི་གཡོན་ཕྱོགས་ཀྱི་ནད་ཡམས་ཕོག་པ་དང་།ཁ་ཤས་ཀྱིས་རླངས་ཀྱི་པོ་ཏིའི་དོན་མ་རྟོགས་ཤིང་གུ་གེའི་རྒྱལ་རབས་ཞལ་མ་མཇལ།གླིང་ཚང་གི་ལོ་རྒྱུས་དང་རྗེས་ཤུལ་ངོ་མ་དག་རྩད་མ་ཆོད་པ་སོགས་འགོག་རྐྱེན་རབ་དང་རིམ་པའི་འོག་ནས།གླིང་གེ་སར་མི་མིན་རྟོག་བཟོས་ཀྱི་ལྷ་འདྲེ་ཞིག་ཏུ་མགོ་རྨོངས་ཀླད་འཁྲུལ་བྱུང་བ་དང་།ཡང་གླིང་གེ་སར་དང་ཁྲི་སྲོང་ལྡེའུ་བཙན་གཉིས་གཅིག་ཏུ་འཁྲུལ་བ་ནས།གླིང་གེ་སར་དང་ཀོན་ཡུན་ཁྲང་གཉིས་མི་གཅིག་ཏུ་སྒྲུབ་ཁུལ་སོགས་ནོར་འཕྱུགས་དང་གཡོ་སྒྱུའི་བྱེད་ཐབས་རབ་རིབ་མང་པོའི་གསེང་ནས་དོན་དངོས་དང་རྩ་བ་ནས་མི་མཐུན་པའི་ཞེན་ཕྱོགས་བྱ་གྲགས་བྱིའུ་གྲགས་མང་པོའི་འུར་ལོང་ཁྲོད་ནས།མི་རིགས་ཀྱི་དཔའ་བོ་ཞིག་ལོ་རྒྱུས་དོན་དངོས་དང་ཁ་བྲལ་ཏུ་གཏོང་ཅི་ཐུབ་གང་ཐུབ་ཀྱི་གནས་ཚུལ་ལ།གནས་ལུགས་ཀྱི་རྫོང་མཐུག་ཅིང་།ལུང་རིག་གི་དབལ་རྣོ་བ།དགག་བཞག་གི་གཏན་ཚུགས་ཤིང་།ལོ་རྒྱུས་ཀྱི་གནད་གཟིགས་པ།ཤེས་བྱ་གང་ལ་ཡང་འདྲིས་ཆེ་ཞིང་མཁྱེན་རྟོགས་ཀྱི་རྩལ་མཐོ་བའི་ཀུན་མཁྱེན་དགེ་བའི་བཤེས་གཉེན་ཁྱེད་ཀྱིས་གསུང་གི་གསེང་མཐོན་པོས།གླིང་གེ་སར་རྒྱལ་པོ་དུས་རབས་ནམ་ཚོད་ཅིག་ལ།ས་གནས་གང་ཞིག་ནས་རིགས་རུས་སུ་ཚང་ལ་ཚུལ་ཇི་ལྟར་འཁྲུངས་པ་དང་།སྐུ་ནར་སོན་ཅིང་གླིང་དཀར་པོའི་སྤྱི་རྗེ་ལ་ཇི་ལྟར་གྱུར་པ།མངའ་ཁོངས་གང་དུ་བསྐྱེད།མཛད་རྗེས་ཅི་ཞིག་གནང་།ད་ལྟ་རྗེས་ཤུལ་དང་མི་རྒྱུད་ཅི་འདྲ་ཡོད།བོད་དམངས་ཁྲོད་དུ་ད་དུང་ཡང་ཁོང་ལ་བརྩི་འཇོག་དང་རྗེས་དྲན་ཞུ་བའི་རྣམ་པ་ག་འདྲ་ཡོད་ལུགས་སོགས་ལ་རེ་རེ་བཞིན་ལོ་རྒྱུས་ཀྱི་རྒྱབ་ལྗོངས་ཡོད་པ།རྗེས་ཤུལ་གྱི་བདེན་དཔང་ཡོད་པ།ངག་རྒྱུན་གྱི་ར་སྤྲོད་གནད་དུ་ཁེལ་བ་སྟེ།ལོ་རྒྱུས་རིག་པའི་རྩ་དོན་དང་ཀུན་ནས་མཐུན་པའི་གླིང་སེང་ཆེན་གྱི་བྱུང་བ་མདོར་བསྡུས།ཞེས་པའི་བདེན་གསུང་བཀའ་ཤོག་དཀར་པོའི་དཔང་རྟགས་ཤིག་འཛམ་གླིང་ལོ་རྒྱུས་རིག་པའི་བང་མཛོད་ཀྱི་ཁ་སྣོན་དུ་གནང་པ་ནས་བཟུང་།གླིང་གེ་སར་ཞིབ་འཇུག་ཏུ་ཁས་འཆེས་པ་ཕལ་མོ་ཆེའི་བློ་ངོར།སྨུག་པོ་ལྡོང་གི་རུས་ཚན་ཁྲ་བོ་གླིང་གི་མི་རྗེ་སེང་ཆེན་གེ་སར་རྒྱལ་པོའི་ལོ་རྒྱུས།དངོས་ཡོད་མིའི་ཁོར་ཡུག་ནས་དངོས་མེད་རྟོག་བཟོས་ལྷ་སྒྲུང་གི་བརྗོད་གཞི་ཙམ་དུ་ཐེ་ཚོམ་པའི་ཉེན་གྲིབ་ཀྱི་བུན་ལོང་མཆིས་པ་ཡོངས་སུ་བསལ་ནས།བདེན་གསུང་གི་བསྡུས་དོན་ལ་བརྟེན་དངོས་ཡོད་ལོ་རྒྱུས་ཀྱི་བདེན་དཔང་ཚུགས་ཐུབ་པའི་ངེས་པ་རྙེད་དེ་གླིང་གེ་སར་མིའི་ལོ་རྒྱུས་ཀྱི་གྲལ་དུ་བཙུད་པར་མ་ཟད།བོད་སིལ་འཐོར་རྗེས་ཀྱི་རླབས་ཆེན་མི་སྣའི་ལོ་རྒྱུས་ཀྱི་གར་སྟེགས་སུ་རྒྱལ་ཁའི་ངང་ཁྱབ་སྒྲོག་མཛད་པའི་བཀའ་དྲིན་ནི།གླིང་གེ་སར་ལོ་རྒྱུས་འཚོལ་སྔོག་དང་ཆེད་གཉེར་ཞིབ་འཇུག་པ་ཚོའི་ངག་ནས་བརྗོད་ཐབས་བྲལ་ཅིང་སེམས་ནས་བརྗེད་དུ་མེད་པ་ཞིག་རེད་ཟེར་སྤོབས་སོ།།